કડી: ગરવી ગુજરાત રાજ્યની સોનાની દડી એટલે કડી નગરી.આ કડી શહેર-પ્રાંત સલ્તન કાળથી “કિલ્લેકડી” તરીકે અસ્તિત્વમાં હતું. ગાયકવાડોએ તેમનું રાજ્ય વડોદરામાં સ્થાપ્યું ત્યારે ઉત્તર ગુજરાતમાં વહીવટ માટે રાજધાનીની પસંદગી પાટણ ઉપર ઉતારી. આ સ્થળ તેમને દૂર પડતું હોવાથી ઉત્તરપ્રાંતના પ્રાચીન-ઐતિહાસિક શહેર કડીને વડું મથક બનાવ્યું હતું. કિલ્લેકડી, કસ્બેકડી, કડીકલોલ, કડી સોનાની દડી વગેરે ઉપનામોથી ઓળખાતા આ વિકસિત નગર કડીની પ્રજા ધાર્મિક અને સંસ્કારી છે. તે તે ધર્મને અનુસરનારી જનતામાં સ્વામિનારાયણ સંપ્રદાયમાં માનનાર સત્સંગીઓ બહોળા પ્રમાણમાં વર્ષોથી વસે છે.